
ДО 
ОБЩИНСКИ СЪВЕТ
ГР. БУРГАС

ДОКЛАДНА ЗАПИСКА
ОТ
МИХАИЛ БОРИСЛАВОВ НЕНОВ
ЗАМЕСТНИК-КМЕТ „ОБРАЗОВАНИЕ, ЗДРАВЕОПАЗВАНЕ, СОЦИАЛНИ ДЕЙНОСТИ И МЛАДЕЖКИ ПОЛИТИКИ“ ПРИ ОБЩИНА БУРГАС

[bookmark: _GoBack]Относно: Прекратяване дейността на второстепенен разпоредител с бюджет – Дневен център за пълнолетни лица с тежки множествени увреждания, БУЛСТАТ 0000568141794, поради проведен конкурс за избор на доставчик на социалната услуга по реда на Закона за социалните услуги.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
През 2018 г. Община Бургас започна изграждането на нова социална услуга в общността – Център за комплексна подкрепа на лица с увреждания, в изпълнение на проект „Развитие на нови интегрирани услуги в Център за комплексна подкрепа на лица с увреждания на територията на община Бургас“, ДБФП № BG05M9OP001-2.008-0002-C01, финансиран по Оперативна програма „Развитие на човешките ресурси“ 2014–2020, по процедура „Подкрепа за лицата с увреждания“ № BG05M9OP001-2.008. Впоследствие, с Решение по т. 12 от Протокол № 36 от заседание на Общински съвет – Бургас, проведено на 07.04.2022 г., считано от 01.05.2022 г. бе създаден Дневен център за пълнолетни лица с тежки множествени увреждания. Със заповед на изпълнителния директор на Агенцията за социално подпомагане от 28.04.2022 г. за социалната услуга бе осигурено финансиране от държавния бюджет на Република България. В изпълнение на посочените актове и с оглед законосъобразното организационно и финансово обезпечаване на дейността, в структурата на Община Бургас бе разкрит второстепенен разпоредител с бюджет.
Дневен център за пълнолетни лица с тежки множествени увреждания – гр. Бургас има важна роля в системата на социалните услуги на територията на общината, като една от най-силните и значими страни на услугата е предоставянето на терапия и рехабилитация. Именно този компонент отличава услугата със своята висока практическа стойност за потребителите, тъй като подпомага поддържането на двигателната активност, функционалните възможности, психо-емоционалната стабилност и общото качество на живот на лицата с тежки множествени увреждания.
 За тази целева група терапевтичната и рехабилитационната подкрепа е неразделна част от ежедневната грижа и има съществено значение както за състоянието на самите потребители, така и за подкрепата на техните семейства и близки. Редовното предоставяне на тези дейности съдейства за съхраняване на постигнатото ниво на функциониране, за ограничаване на риска от влошаване и за поддържане на възможно най-висока степен на активност и участие в ежедневието.
Именно поради значимостта на този терапевтично-рехабилитационен елемент се налага необходимостта от организационен модел, който да осигурява достатъчна гъвкавост, кадрова устойчивост и професионален фокус за неговото качествено и непрекъснато предоставяне. В този смисъл предложението за закриване на услугата като второстепенен разпоредител с бюджет и преминаване към модел на предоставяне чрез външен доставчик следва да се разглежда като възможност за развитие на най-силната страна на услугата, а именно терапията и рехабилитацията.
Предоставянето чрез външен доставчик създава по-добри предпоставки за гъвкава организация на терапевтичната и рехабилитационната дейност, за осигуряване на необходимите специалисти и за по-ясно фокусиране върху индивидуалните потребности на потребителите. По този начин се създават условия не само за запазване на услугата, но и за утвърждаване на нейното най-ценно съдържание – професионалната терапевтична и рехабилитационна подкрепа.
В резултат на проведен конкурс по реда на чл. 64 от Закона за социалните услуги и чл. 91-93 от Правилника за прилагането му, със Заповед № 362/09.02.2026 г. на кмета на Община Бургас е избран външен доставчик, който отговаря на изискванията за лицензиране и качество на услугата. Съгласно чл. 97, ал. 1 от Правилника, с избрания доставчик се сключва договор за възлагане на предоставянето на социалната услуга.
С оглед на гореизложеното, дейността на Дневния център за пълнолетни лица с тежки множествени увреждания, който до момента функционира като второстепенен разпоредител с бюджет в структурата на Община Бургас, следва да бъде прекратена. Това е необходимо, тъй като управлението и предоставянето на услугата преминават към избрания доставчик, съгласно чл. 67, ал. 5 от Закона за социалните услуги – услугата се управлява от доставчика, който я предоставя.
[bookmark: to_paragraph_id40411749]Предвид изложеното и на основание чл.25, ал.2, т.9 от Закона за социалните услуги чл. 21, ал. 1, т. 8 и ал. 2 от Закона за местното самоуправление и местната администрация предлагам Общински съвет – Бургас да приеме следните
РЕШЕНИЯ
1. Дава съгласие за закриване на второстепенен разпоредител с бюджет Дневен център за пълнолетни лица с тежки множествени увреждания, БУЛСТАТ 0000568141794 с 
адрес на управление – гр. Бургас, ж.к. „БРАТЯ МИЛАДИНОВИ“, бл.42, считано от 01.05.2026 г.
2. Възлага на кмета на община Бургас да предприеме необходимите действия по заличаване в Агенция по вписвания, Регистър Булстат.
3. На основание чл. 60, ал. 1 от АПК допуска предварително изпълнение на решенията по предходните две точки.

С уважение,
МИХАИЛ НЕНОВ
ЗАМЕСТНИК-КМЕТ ОЗСДМП ПРИ ОБЩИНА БУРГАС 

